28/12/2010 | Administración LocalProvincial
Deputación Provincial da Coruña
Servizo de Fomento e Servizos Provinciais. Sección de Educación, Cultura e Deportes
Convocatoria do IV Concurso de rock “Deputación da Coruña”

Coa intención de difundir, apoiar, e promocionar aos grupos de rock da provincia, a Deputación da Coruña, convoca o IV Concurso de rock “Deputación da Coruña” de acordo coas seguintes bases: Poderán participar todos os grupos de rock da provincia da Coruña que estean formados por músicos novos e teñan, polo menos, un CD editado, e que non fosen premiados en anteriores edicións do concurso. Os músicos integrantes dos grupos non poderán formar parte de máis dun grupo dos que participen no concurso. A inscrición neste concurso realizarase no modelo normalizado que se facilitará no Rexistro Xeral da Deputación, na Sección de Cultura ou na páxina web da Deputación: www.dicoruna.es, achegada da seguinte documentación: • Unha relación de compoñentes do grupo e instrumentos • A acreditación de empadroamento na provincia da Coruña de, polo menos, un terzo dos compoñentes do grupo. • A descrición das súas necesidades técnicas, de montaxe e plano do escenario • Unha breve biografía do grupo • Un dossier fotográfico e de prensa • O CD ou traballo discográfico, que deberá conter un mínimo de catro temas compostos polo grupo. Se o CD tivese máis de catro temas, deberán indicarse os que sexan orixinais do grupo. O material estará correctamente identificado cos datos do grupo. O prazo de presentación das solicitudes comezará o día seguinte ao da publicación desta convocatoria no Boletín Oficial da Provincia, e rematará o 15 de febreiro de 2011. As solicitudes presentaranse no Rexistro Xeral da Deputación, na forma estabelecida no art.38.4 da Lei 30/1992, do réxime xurídico das administracións públicas e do procedemento administrativo común. O xurado estará presidido polo Sr. presidente da Deputación da Coruña, e formarán parte del a Sra. deputada presidenta da Comisión de Cultura, Educación e Patrimonio Histórico-Artístico e tres persoas con coñecementos da música rock. O xurado será nomeado polo Sr. presidente da Deputación e actuará como secretario o da Deputación, ou o funcionario no que delegue. A composición do xurado será feita pública, con anterioridade á súa reunión, no taboleiro e na páxina web da Deputación (www.dicoruna.es), co fin de que se poidan interpor, se é o caso, os recursos legais pertinentes. O xurado actuará en pleno, en sesión a ser posible única, sendo necesaria a asistencia da maioría simple dos seus membros. Para os efectos da validez da súa constitución aplicarase o disposto no art.26.1 da Lei 30/1992 do réxime xurídico das administracións públicas e do procedemento administrativo común. As deliberacións serán secretas e delas redactarase a acta correspondente. O xurado non poderá declarar deserto o certame e a súa proposta será resolta polo presidente da Deputación, que é o órgano competente para resolvelo. A decisión do xurado terá lugar no mes de xuño de 2011 e informarase dela no taboleiro e na páxina web da Deputación, e a través dos distintos medios de comunicación. Para a audición dos Cd recibidos, o presidente da Deputación nomeará unha comisión composta por tres expertos en rock que seleccionarán aos grupos que accederán á fase de actuación en directo. Á fase de concerto accederán cinco grupos. A actuación de cada un dos grupos terá unha duración máxima de 30 minutos. A organización do concurso facilitaralles aos grupos que accedan á fase de concerto en directo, equipo de son, escenario e equipo de iluminación; tamén fixará os horarios das probas de son e da actuación de cada un dos grupos. O xurado logo da actuación en directo dos grupos seleccionados, que terá lugar no mes de agosto nun concello da provincia, formulará proposta de concesión dos premios sinalados na cláusula sétima. Os grupos que participen nesta fase recibirán a cantidade de 300 €, a cada un deles, en concepto de indemnización por gastos de desprazamento. As contías dos premios que serán concedidos, e nas que están incluidas todos os impostos que lles sexan aplicabeis, son as seguintes: 1º clasificado: 3.000 € 2º e 3º clasificado: 1.500 € 4º e 5º clasificado: 1.000 € Non se devolverán os Cd presentados, e a partir do día seguinte ao da decisión do xurado serán destruídos. Os gañadores autorizan á Deputación da Coruña a difundir os temas orixinais incluídos nos Cd seleccionados, por un período máximo de seis meses, polos canles que estime oportunos. A participación na presente convocatoria supón a total aceptación destas bases. A Coruña, 20 de decembro de 2010. O presidente, O secretario Salvador Fernández Moreda José Luis Almau Supervía